
Identitetstyveri og snyltning
Mønthandler Claus Johannsens misbrug af navnet Dansk Mønt

	
Definitioner:

Identitetstyveri er betegnelsen for misbrug af en andens identitet, f.eks. legitimation eller brugernavn (Wikipedia).

Den juridiske betegnelse for køb og brug af internetadresser, der ligner en anden, hvor den ene part søger at skaffe sig fordel ved at benytte et navn eller et brand, som den krænkede part har opbygget er snyltning.




Disse definitioner dækker meget godt vores opfattelse af den handlemåde, som mønthandler Claus Johannsen. Karise har udvist ved i flere år at søge at profitere af navnet Dansk Mønt, som i årevis har været vores.
Vores internetside har siden 1998-99 været Danmarks største hjemmeside for mønter og vore samarbejdspartnere indbefatter Den kgl. Mønt- og Medaillesamling (vi har et brev fra 2000, hvor daværende leder af KMMS, Jørgen Steen Jensen, takker os for vores indsats med at tilgængeliggøre numismatisk materiale), diverse auktionshuse (Th. Høiland, Bruun Rasmussen), andre interessenter i markedet (fx Siegs kataloger) foruden talrige møntforskere og –forfattere, som har stillet deres materiale til rådighed for os, bl.a. ud fra den forudsætning, at der var tale om en ikke-kommerciel hjemmeside. Dette brand, som er opbygget gennem næsten 20 år, er nu truet af Claus Johannsens snyltning.
Det er korrekt, at Claus Johannsen i 2007 har CVR-registreret firmanavnet Dansk Mønt, men dels er vi ikke en virksomhed og har derfor ikke ladet os CVR-registrere, dels anfægter vi lovligheden i Claus Johannsens registrering, som vi blot anser for tidsfæstelsen af hans påbegyndte snyltning på vores brand. I den store verden bliver små firmaer slæbt i retten, hvis de benytter et firmanavn, der blot har en vis lighed med et andet firmas (McDonalds, Jensens Bøfhus), men her er der tale om registrering af et navn helt identisk med et, der i 8-9 år forud for firmaregistreringen har eksisteret som begreb i den danske møntverden. Ingen med interesse i dansk numismatik er i 2007 i tvivl om at Dansk Mønt er navnet på landets (verdens?) største hjemmeside om mønter. Det gælder også i 2012, hvor Claus Johannsen registrerer domænenavnene www.danskmont.dk og www.danskmønt.dk - efter at vi allerede i 2010 havde registreret www.danskmoent.dk, under hvilket domæne vores hjemmeside har været tilgængelig siden) og i 2016, hvor Claus Johannsen lancerer sin hjemmeside under præcis samme navn, som vores har haft i 18 år.
[bookmark: _GoBack]Mens vi igennem 18 år aktivt har promoveret vores side – vi har i begyndelsen af århundredet fremvist hjemmesiden på en møntbørs i ANF, hvor både Claus Johannsen og Niels Jørgen Jensen er medlemmer og har desuden holdt foredrag i andre møntforeninger, ligesom der har været henvist til vores side i talrige numismatiske publikationer, senest Sieg 2017, der på eget initiativ har viet flere sider til vores internetside – har Claus Johannsen nærmest hemmeligholdt sin tilegnelse af navnet. Han har ikke før 2016 gjort brug af de domænenavne, han i 2012 (to år efter os!) har registreret og han har i de udgaver af Dansk Numismatisk Forenings møntbørs, som har været afholdt i årene 2010-2016 ikke stillet op under navnet Dansk Mønt (så ville vi øjeblikkelig have protesteret) men derimod under navnet Claus Johannsen, og vi kan dermed ikke se rettere, end at Claus Johannsens brug af navnet Dansk Mønt samt domænenavnene www.danskmont.dk og www.danskmønt.dk udgør et identitetstyveri, hvor krænkeren på intet tidspunkt kan formodes at have været i god tro. Vi har i en mailkorrespondance forgæves søgt at bevæge Claus Johannsen til at opgive brugen af de navne, vi anser for vores brand (se bilag).

Bilag
Vores mailkorrespondance med Claus Johannsen:

1) Jensen/Skjoldager til Claus Johannsen, 28. februar 2017:
Til Claus Johannsen!
Vi er redaktører af hjemmesiden Dansk Mønt, som i snart 20 år har leveret oplysninger om danske og danskrelaterede mønter - i begyndelsen via Gladsaxe gymnasiums hjemmeside, de sidste mange år på internetadressen www.danskmoent.dk.
Vi er meget forundrede over nu at opdage, at du har lanceret en hjemmeside med samme navn og næsten identisk hjemmesideadresse og finder det yderst uheldigt af flere grunde. Vores internetside er - og har altid været - aldeles ukommerciel og nu kan det ikke undgås, at internetbrugere vil forveksle os med din kommercielle side. Man vil kunne tro, at vi nu driver mønthandel og hvad end du skriver på din hjemmeside, vil det blive forbundet med os og vores side. Vi mener kort sagt, at din internetside vil skabe forvirring om, hvem vi er og hvem du er, og i værste fald kan det volde os problemer i forhold til vores samarbejdspartnere, som bl.a. tæller flere museer samt møntforfattere, hvis materiale vi har fået lov at lægge op på vores side - blandt andet fordi det er en ikke-kommerciel side.
Vi vil derfor kraftigt anmode om, at du lancerer din virksomhed og din internetmarkedsføring under et navn og en internetadresse, der ikke kan forveksles med vores, således at ingen er i tvivl om, hvad der er din og hvad der er vores side. Det må være i alles interesse.
Med venlig hilsen
Niels Jørgen Jensen og Mogens Skjoldager, Dansk Mønt

2) Claus Johannsen til Jensen/Skjoldager, 28. februar 2017:
Hej Niels og Mogens,
Tak for henvendelsen.
Mit firma har heddet Dansk Mønt i en årerække og jeg har haft domænerne danskmønt.dk og danskmont.dk ligeså længe.
Grundet tidsnød er det så først ultimo november – 16, at jeg har fået lanceret min shop.
Firmanavnet “Dansk Mønt” matcher mit firma perfekt (kort og sigende) og jeg har derfor ingen planer om at ændre dette, ej heller mine domænenavne.
Jeg beklager hvis der blandt brugerne opstår misforståelser (jeg har dog ikke selv oplevet dette, siderne ligner jo heller ikke hinanden), men hvis det kan lindre jeres fustration, skal jeg gerne overveje, at lave et skriv på siden om, at vi ikke er i familie med hinanden.
Venlig hilsen
Claus Johannsen

3) Jensen/Skjoldager til Claus Johannsen, 6. marts 2017:
Til Claus Johannsen!
Vi kan hurtigt blive enige om, at "Dansk Mønt" er kort og sigende, som du skriver - det var derfor vi valgte det som navn på vores internetside tilbage før århundredeskiftet. Når du derfor i 2007 CVR-registrerer navnet, er der tale om et navn og et brand, der har eksisteret i næsten 10 år. Ingen indenfor dansk numismatik har på det tidspunkt - og senere - været i tvivl om, at Dansk Mønt er den hjemmeside, vi står bag.  
Når du skriver, at du har haft dine domænenavne lige så længe som dit firmanavn, tager du fejl: du har registreret danskmont.dk i 2012 - lang tid efter at vi (efter at have været hostet hos Gladsaxe gymnasium i en årrække) registrerede vores danskmoent.dk i 2010. Igen virker det som om du lægger dig i slipstrømmen af vores brand, som vel ingen i det numismatiske Danmark forbinder med andre end os. Vi er et nonprofitforetagende, der har brugt tusindvis af ulønnede timer på at skabe en platform for møntsamlere og numismatikere og nu ser dette arbejde truet af et kommercielt foretagende.
Vi vil derfor opfordre dig til at genoverveje din navngivning, så vi kan beholde vores næsten 20 år gamle brand i fred.
Niels Jørgen Jensen og Mogens Skjoldager

4) Claus Johannsen til Jensen/Skjoldager, 6. marts 2017:
Kære Niels og Mogens,
Firmanavnet var ledigt, så jeg tog det, mere er der ikke at sige om det.
Jeres slipstrøm (som i kalder det) var jeg faktisk helst fri for, men firmanavnet skal jeg bruge til min shop.
forhåbentlig kan jeg gennem den, være med til at skabe nogle flere samlere (som vi så desperat har brug for), hvilket igen vil bevirke, at der forhåbentlig er flere, der vil gøre brug af jeres side om Danmarks mønthistorie.
Hvis ikke vi får nogle flere unge mennesker til at samle på mønter og sedler, vil jeres side kun være interessant for ganske få mennesker om 25 år, ligesom min.
Venlig hilsen
Claus Johannsen

5) Jensen/Skjoldager til Claus Johannsen, 6. marts 2017:
Til Claus Johannsen
Tak for mail. Du spørger, om det vigtigste for os er, at du ændrer navnet på din shop, men fortsat kan benytte domænenavnet www.danskmønt.dk. Her er svaret bestemt nej - vi må opponere mod enhver anvendelse af navnet Dansk Mønt, som vi har brugt og oparbejdet som brand gennem 18 år.
Du nævner som mulighed for navn til dit firma/shop Danske Mønt, idet du dog skriver, at det minder meget om Dansk Mønt. Det må vi give dig ret i, hvorimod et noget mere neutralt navn som Danske Mønter ikke vil genere os, idet det ikke som Dansk Mønt eller Danske Mønt reelt kan forveksles med vores hjemmeside.
Vores forslag til bilæggelse af konflikten er derfor, at du ændrer din navngivning på såvel shop som domænenavn til Danske Mønter eller andet, der ikke kan forveksles med Dansk Mønt - herunder nedlægger dine domænenavne danskmønt.dk og danskmont.dk, så de ikke fortsat er i brug og blot omdirigerer til din nye hjemmeside.
Vi har i øjeblikket en udstilling på Jægerspris slot, hvor der henvises til vores danskmoent.dk, men kan ikke acceptere, at besøgende lander på den forkerte hjemmeside, hvis de blot husker ét bogstav forkert. Tilsvarende: seneste udgave af Siegs kataloger har (gratis og af egen drift) brugt en del sider til at promovere vores side. Vi kan hverken overfor Sieg eller vores brugere forsvare, at et internetopslag med blot ét bogstavs forskel sender dem til din side i stedet for vores. Vi er nødt til at insistere på, at Dansk Mønt er vores udelelige navn og brand. Hvis du ville sende en ny bil på markedet og selv havde fundet på navnet FIAT måtte du acceptere, hvis nogen før dig havde fundet på det samme navn og i årevis havde markedsført sig under dette.
Det er altså vores tilbud: Du kan bruge Danske Mønter eller et andet navn, som adskiller sig fra Dansk Mønt, men må overlade navnet Dansk Mønt til os, idet du ophører med enhver brug af det både i shop og som domænenavn.
Niels Jørgen Jensen

6) Claus Johannsen til Jensen/Skjoldager, 7. juni 2017:
Hej Niels og Mogens,
Jam, så vil det sikkert glæde jer at høre, at jeg pr. igår 060617 har valgt at skifte firmanavn.
Min virksomhed hedder nu : Møntbutikken (med domænerne www.møntbutikken.dk og www.montbutikken.dk)
De 2 gamle domæner peger fortsat mod min shop, og vil gøre det, indtil de bliver solgt.
Hvis i har lyst, så kan i købe dem. Alternativt kan det være at jeg beholder dem, eller sælger dem til anden side. 
Nu har i ihvertfald fået tilbuddet.
Med ønsket om en god og glad sommer.
Claus Johannsen
Møntbutikken


Sidstnævnte tilbud må og måtte vi anse for en dårlig vittighed. Ligesom man ikke betaler en tyv for at levere det stjålne tilbage, betaler vi naturligvis ikke for at få returneret snylteriadresserne.
I sommeren 2018 – efter at Claus Johannsen så åbenbart have beholdt og forlænget snylteriadresserne skete så det, der måtte ske: Amagerlands Numismatiske Forening ville henvise til behandlingen af falske mønter på Dansk Mønt, men kom til at angive en af Claus Johannsens mailadresser i deres medlemsblad til næsten 200 medlemmer samt i medlemsbladet på nettet. ANFs formand Steen Jakobsen har over for os beklaget – men det aktualiserer jo blot behovet for at Johannsen bekender kulør og holder sig fra internetsider, der kan forveksles med vores. Korrespondancen fortsatte derfor.



7) Jensen/Skjoldager til Claus Johannsen, 22. august 2018:
Til Claus Johannsen! (cc Steen Jakobsen)
Så er den gal igen!
Vi havde en klar fornemmelse af, at vi sidste år var kommet til en forståelse: Du ændrede navnet på dit møntfirma og vi fik lov at beholde vores 20 år gamle navn på vores møntside i fred. Samtidig henviste vi som tegn på god vilje til dit firma på vores linksside.
Nu opdager vi ved et tilfælde, at du ikke har opsagt de internetadresser, der ligger tæt op ad vores www.danskmoent.dk og som du ikke kan have nogen interesse i at beholde, hvis du vil have at vi skal anse dig for at være i god tro. Vi foretrækker at tro, at du har glemt at opsige de pågældende internetadresser, men vil råde bod på det snarest.
Vi har til denne mail som modtager tilføjet Steen Jakobsen, som du har bragt i forlegenhed ved at han i seneste udgave af ANF-bladet - papir- og netudgave - fejlagtigt har henvist til din side i stedet for vores. Dermed kommer ANF-medlemmer og andre, der ønsker at læse om falske mønter, ind på din hjemmeside i stedet for den side, de troede at have valgt - nemlig vores. Det kan naturligvis ingen være tjent med. Vi opfordrer dig derfor til hurtigst muligt at råde bod på denne anledning til misforståelser, idet du holder dig til det navn, du har valgt til dit firma og lader os have navnet Dansk Mønt for os selv. Vi forventer, at du uden tøven opsiger de internetadresser, der er anledning til problemet.
Mogens Skjoldager og Niels Jørgen Jensen, Dansk Mønt


7) Claus Johannsen til Jensen/Skjoldager, 23. august 2018:
Hej Niels og Mogens,

Lad mig lige slå fast, at der ikke er/var tale om misbrug af jeres site/navn, hverken nu eller for et år siden.
Grunden til at jeg i sin tid valgte navnet Dansk Mønt var, at jeg ville lave en shop der hed Dansk Mønt, derefter en shop der hed Norsk Mønt, så siden Svensk Mønt mm.
Men det er altsammen historie nu, blot har jeg lavet en Norsk Mynt inde på min shop Møntbutikken.
Jeg er stadig ejer af de 2 domæner, for i vil jo åbenbart ikke have dem.
Jeg fik ihvertfald aldrig noget svar fra jer, da jeg sidste år tilbød jer at overdrage dem til jer.
Hvis i har skiftet mening m.h.t. dette, så lad mig det endelig vide.
Fortsat god sommer..
Claus Johannsen
Møntbutikken


8) Jensen/Skjoldager til Claus Johannsen, 23. august 2018:
Til Claus Johannsen!
Du taler uden om. Lige som du ikke ville slippe godt fra at bruge navne som Shell, Danske Bank eller Jensens bøfhus længe efter at disse firmaer havde slået navnet fast som deres brand, kan du naturligvis heller ikke bruge navnet Dansk Mønt 20 år efter at vi har taget dette navn i brug. Vi har intet imod at du bruger navnet Norsk Mynt, men Dansk Mønt er vores.
Efter at du har skiftet navn på dit firma har du endnu mindre grund til fortsat at prøve at snylte på vores navn og brand. Du kan jo selv se, hvilke misforståelser det medfører, når Steen ved en fejl kommer til at bruge en forkert internetadresse, når han i virkeligheden vil henvise til vores side.
Du tilbød os ganske rigtigt sidste år at købe de internetnavne, som du havde oprettet og som ligger så tæt op ad vores, at misforståelser må opstå - og nu er opstået. Vi kunne - og kan - ikke opfatte det som andet end en dårlig vittighed. Vi er en ikke-kommerciel side, der ingen indtægter har men har brugt tusindvis af timer på at bygge vores internetside op med hjælp og støtte fra museer og privatpersoner. Det kan og må ikke kunne forveksles med din kommercielle side - og vi betaler naturligvis ikke for at købe vores eget navn.
Om en uge - lørdag den 1. september - klikker jeg ind på de internetadresser, der ligner vores, men som leder intetanende brugere til dine side, og hvis det stadig forholder sig således, lægger jeg igen filen, hvor vi anklager dig for snylteri på Dansk Mønt, ligesom det link, som vi på Dansk Mønt har til din side, vil give brugerne en helt anden historie end vi tror er gavnlig for dit firma.
Du skrev sidste år til os, om vi ikke kunne finde en ordning, alle kunne være tilfreds med. Vi kan ikke være tilfreds med, at du stadig misbruger vores navn og opfordrer dig til snarest at få stoppet det misbrug af vores navn, som stadig pågår. Vi kan ikke forestille os, at du kan overbevise mange om, at dit brug af navne, der minder om vores Dansk Mønt har noget som helst med din hjemmeside at gøre.
Mogens Skjoldager og Niels Jørgen Jensen
